I neste uke skal SVs valgkomité legge fram sin innstilling i forbindelse med valget av ny leder i partiet. Mye tyder på at innstillingen vil være delt.
Ifølge Klassekampen blir ikke valgkomiteen enig, og den kan komme til å levere en delt innstilling. I en prøvevotering skal Audun Lysbakken ha fått seks stemmer og Heikki Holmås to stemmer.
Det kan bety at det går mot kampvotering på partiets landsmøte i mars.
Etter det Klassekampen erfarer, er det Andreas Behring fra Oslo og Kjersti Markusson fra Nordland som støtter kandidaturet til Holmås.
Valgkomiteens leder Tora Aasland vil verken bekrefte eller avkrefte opplysningene.
- Vi har en god framdrift, og forventer at vi skal få lagt fram en innstilling innen fristen, sier hun.
Aasland sa til NTB onsdag at innstillingen vil bli lagt fram tirsdag neste uke. Valgkomiteen består av åtte medlemmer fra ulike deler av landet.